
Kapittel 1
Vanessa så over skulderen til Bodil da hun begynte å bla i den tykke permen. Sammen så de på bildene av den døde kvinnen.

«Signe Flåtten, født åttende mars 1993. Det vil si hun var trettitre år», sa Bodil høyt. Hun studerte åstedsbildene mens hun bladde. Den døde kvinnen lå utstrakt på sofaen, kledd i pyjamas og morgenkåpe. Hodet – eller resten av hodet – hvilte på sofaryggen. Hun hadde et lite, svart inngangshull i tinningen, men den store blodflekken på veggen og de røde stripene som forsvant ned bak sofaen fortalte tydelig hva som hadde skjedd. På bildene var øynene hennes åpne og stirret tomt opp i taket.

Hun gransket bildet som viste pekefingeren på høyre hånd som fremdeles var kilt fast i avtrekkeren på pistolen av type Beretta tjueto kaliber. Noe uvanlig, tenkte Bodil. De pleier å miste pistolen etter å ha skutt. Hun bladde videre i permen. To bilder av messinghylser dukket opp.

«Dødstidspunktet er lørdag fjerde april mellom ni og tolv om natten», sa Bodil høyt og snudde seg mot politiadvokaten fra Bjørnafjorden politistasjon, adresse Os, som hadde låst dem inn i leiligheten. «Var det skutt to skudd med pistolen?»

«Som du ser er det to hylser, men vi fant ikke det andre skuddet. Bare det ene i veggen bak hodet hennes», sa politiadvokaten. «Pistolen er en Beretta 87 Cheetah. Magasinets kapasitet er åtte skudd. To skudd manglet.»

«Men dere konkluderte med selvmord», kom det tørt fra Vanessa.

«Til å begynne med, ja. Vi fant bare hennes fingeravtrykk på pistolen og hun hadde kruttslam på høyre hånd», sa politiadvokaten.

Bodil bladde i permen. «Ifølge en krimtekniker som har foretatt ballistiske prøver av pistolen og kruttslammet, så mener hun at kruttslammet er påført etterpå. Spredningen passer ikke med at hun skjøt selv. Patologen setter også spørsmålstegn ved vinkelen på skuddet. Eller rettere sagt mangel på vinkel. Skuddet har gått inn i hodet i høyre tinning og ut igjen i venstre tinning i en rett vinkel gjennom hodet. Noe som er uvanlig ved selvmord.»

Det kom et snøft fra advokaten. «Akkurat denne krimteknikeren ble fjernet fra saken. Hun hadde så mange teorier.»

«Hva heter han?» spurte Vanessa.

«Hun … heter Åshild Lekne.»

«Hun sendte inn et varsel og mente at saken ble nedprioritert», sa Bodil.

«Det er bare tull. Vi mener det er selvmord», sa politijuristen.

«Vi. Hvem er vi?» spurte Bodil.

«Etterforskerleder og jeg», sa politiadvokaten.

«Hvem var ledende etterforsker i denne saken?» spurte Vanessa.

«Det var Armin Dragović, men jeg er … var etterforskningsleder», sa politiadvokaten.

«Hvorfor har dere nå oppgradert det til drap?» spurte Bodil.

«Etter hvert har det dukket opp flere beviser som krever at vi ser på muligheten for at det kan være drap», sa politiadvokaten. «Derfor bestemte vi oss for å sette saken over til dere.»

«Nå.? En uke etterpå? Alle spor og beviser er kalde», sa Vanessa.

Politiadvokaten trakk på skuldrene. «Både jeg og Dragović mener det er bortkastet tid. Vi er sikre på at det er selvmord. Dette var en deprimert kvinne som var kjent for å slite med alkohol og pillemisbruk. Ekskjæresten sier han er ikke overrasket.»

«Dere var jo raskt ute og arresterte ham som mistenkt for drapet», sa Bodil.

«Ja, men vi lot ham gå igjen etter en dag. Riksadvokaten henla saken etter bevisets stilling.»

«Hvor fikk hun pistolen ifra?» spurte Bodil.

«Hun er tidligere politi. Hun sluttet i 2023 og begynte hos Nokas. Hun var sjåfør på en av bilen som drev med pengetransport. På den tiden da hun var politi var hun medlem i Os skytterklubb. Hun har lisens for pistolen», sa advokaten.

«Hvorfor sluttet hun som politi?» spurte Bodil.

«Hun valgte selv å slutte, men allerede da hadde hun et alkoholproblem», sa advokaten. «Hun hadde flere advarsler.»

«Så hun måtte slutte?» spurte Vanessa.

Politiadvokaten nikket. «Ja, i 2023 sluttet hun og begynte hos Nokas.»

«Var det noe spesielt som skjedde den gangen, eller var det bare alkoholproblemer?» spurte Vanessa.

Politijuristen beveget hodet sakte fram og tilbake. «Dere har ikke festet dere ved navnet. Hun jobbet hos dere inne i Bergen sentrum til 2021. Hun var gift med Edin Sakseide. Han er også politimann og er kollega av dere.»

Bodil nikket. «Jeg mener å huske navnet,».

«De hadde en opprivende skilsmisse i 2021 og da søkte hun seg over til oss her på Os. Jeg antar det var da alkohol- og pillemisbruket begynte», sa advokaten.

Bodil så seg rundt i stuen der de sto. «Hvor stor er leiligheten?»

«Den er på hundre og ti kvadrat i to etasjer. I andre etasje er det bad, vaskerom og tre soveværelser. Hun har gjort det ene soveværelset om til kontor. Her vi står nå, er stuen med åpen kjøkkenløsning som dere ser. Ute i gangen finnes et lite bad med dusj og toalett.»

«Dette er et hus med fire eneboliger på rekke med carport mellom», sa Bodil.

«Ja.»

«Hun bodde alene?» spurte Vanessa.

«Ja.»

Bodil bladde i den tykke permen. «Jeg ser krimteknikeren også har reagert på at dødsfallet ble meldt inn på hennes mobiltelefon. Burde ikke det fått dere til å reagere?»

«Jo. Det burde kanskje det», sa juristen.

«’Burde kanskje det’», gjentok Vanessa sarkastisk. «Det er vel opplagt at det ikke er hun selv som kan ha varslet dere. Eller mener dere at hun ringte dere først, og så skjøt hun seg?»

Advokaten bare trakk på skuldrene, men han var blitt lettere rød i ansiktet.

«Jeg ser i papirene at krimteknikeren foreslår allerede første dag at dere bør kontakte oss for hjelp med det krimtekniske arbeidet og etterforskningen», sa Bodil.

«Dragović mente det ikke var behov for det. Saken var opplagt», sa advokaten.

«Hvem foretok obduksjonen?» spurte Bodil.

«Jeg husker faktisk ikke. Det skjedde jo på Haukeland, eller rettere sagt Gades institutt», sa juristen.

«Hva med biologiske og tekniske spor?» spurte Vanessa.

«Krimteknikerne fant mye biologisk materiale fra flere personer. Bare i sengen fant de biologiske spor etter minst fem forskjellige personer. Vi har bare greid å oppspore to av dem. Den ene er ekskjæresten», sa politiadvokaten. «Hun har hatt mye besøk av både kvinner og menn. Patologen mente hun hadde hatt sex noen timer før hun ble drept.»

Bodil så på ene bildet i permen som var tatt av den døde da hun var i live. «Hun var jo en pen dame.»

Advokaten nikket. «Det visste hun å utnytte.»

Bodil så på ham. «På hvilken måte da?» Hun registrerte at politiadvokaten var blitt enda rødere i ansiktet.

«Byttet vakter, fikk kolleger til å skjule drikkingen. Det har dukket opp mye om henne i kjølvannet av dødsfallet som vi ikke visste før. Hun har blant annet kjørt patruljebil i påvirket tilstand uten at kollegaen sa noe.»

«Hvem var hennes nærmeste kollega på stasjonen?» spurte Bodil.

«Hun hadde to. Den første var Kristoffer Skjerpe og den andre var Solveig Pedersen. Pedersen var hennes makker da Flåtten sluttet.»

«Vi har behov for å snakke med alle hun har vært i kontakt med», sa Bodil.

Politiadvokaten nikket. «Bakerst i permen finner du en navneliste og kontaktinformasjon til alle. Også eksmannen og ekskjæresten.»

Kapittel 2
«Ja vel, Lien. Fikk du noe utbytte av besøket til Os?» spurte politiinspektør Enok Tønnesen da morgenmøtet var ferdig og de fleste hadde forlatt møterommet.

«Jeg synes vi kommer lovlig sent inn i bildet», sa Bodil. «Det er en uke siden dødsfallet. Men hvis det er meningen at vi skal etterforske saken, vil jeg at Norling skal ta med seg folkene og gå gjennom leiligheten.»

Tønnesen så på sjefen for krimteknikerne. «Har du tid, Norling?»

«Hvis det er et krav, så finner vi tid», sa Norling.

Tønnesen så på Bodil, som nikket. «Ja. Jeg stoler ikke på det som Bjørnafjorden politistasjon har gjort. I tillegg har de flyttet på den første krimteknikeren fordi hun mente noe annet enn etterforskningslederen. Han mente det var selvmord, mens krimteknikeren mente at det sannsynligvis var drap. Eller i alle tilfelle burde være etterforsket som drap.»

«Hva mener du med ‘flyttet på’?» spurte Tønnesen.

«En av de første krimteknikerne var en kvinne, Åshild Lekne. Hun mente at flere spor tydet på at det var drap. Hun ble tatt av saken, og det ble konkludert med selvmord.»

«Men nå er dere der og etterforsker det som drap», sa Tønnesen.

«Ja. Lekne ga seg ikke, og nå har hun endelig fått aksept for sine mistanker», sa Bodil.

«Hva tror du etter å ha vært der?» spurte Tønnesen.

«Jeg tror ingen ting ennå, men jeg reagerer blant annet på at Os politikammer ble varslet om dødsfallet på den avdødes mobiltelefon. Hvem ringte?»

«Vet ikke Os det?» spurte Tønnesen.

«Nei. Men likevel tok ledende etterforsker, Armin Dragović, og konkluderte med selvmord, selv etter at de hadde arrestert ekskjæresten for drap. Men de måtte senere la ham gå», sa Bodil.

«Det virker noe selsomt», sa Tønnesen.

«Ja. Det synes jeg også. Jeg vil starte med å avhøre vitner, blant annet denne krimteknikeren og ekskjæresten», sa Bodil. «Begge to kommer inn i dag.»

«Hva vet vi om den avdøde?» spurte Tønnesen.

«Signe Flåtten, trettitre år, skilt, ingen barn. Hun bor i enebolig i rekke i Stølsveien 23 på Os. Hun var tidligere gift med Edin Sakseide, men de ble skilt i 2021. Hun har tatt tilbake pikenavnet sitt.»

«Vår Edin Sakseide?» spurte Tønnesen. «Betjenten i ordensavdelingen?»

Bodil smilte. «Ja, vår Sakseide. De arbeidet begge to her på bruket mens de var gift. Hun søkte seg over til Bjørnafjorden politistasjon, Os, da de ble skilt. Da begynte hun visst også å misbruke alkohol og piller ifølge den lokale politiadvokaten.»

«Så hun var politi?» spurte Tønnesen overrasket.

«Ja, men hun ble tvunget til å slutte i 2023 og begynte da å kjøre pengetransport for Nokas», sa Bodil.

Tønnesen lente seg tilbake og trommet lett på permen med fingrene på høyre hånd. «Hvis vi nå antar at det er drap, hvilket motiv kan du tenke deg, Lien?»

Bodil vippet hendene opp i en spørrende gest. «Jeg vet ikke på nåværende tidspunkt. Det kan jo selvfølgelig være en hun har arrestert. Hvis ikke, er motivet helt åpent. Jeg kan godt tenke meg at det er et affeksjonsdrap. Hun likte visst å flørte.»

«Hva er de mest vanlig motivene for drap?» spurte politiadvokat Anette Askildsen.

Bodil snudde seg mot henne. «Det vet du like godt som meg.»

Anette nikket. «Ja, men si dem høyt så ser vi hva som passer.»

«Jeg vil si det finnes tre hovedgrupper, men med flere undergrupper», begynte Bodil. «Det er affektdrap, når følelsene får herje fritt, og man dreper i blindt raseri eller sjalusi. Den typen drap hvorr sterke følelser som raseri og sjalusi skjer i forkant, er ganske vanlige.»

«Affektdrap er vel kanskje den mest kjente årsaken», sa Tønnesen.

Bodil nikket. «De fleste partnerdrap kommer inn under denne kategorien. En undergruppe i denne kategorien er konflikter der narkotika og alkohol er involvert. Gjerningsmannen dreper gjerne et annet menneske påvirket av alkohol eller narkotika. Det kan begynne som krangel eller en slåsskamp på byen, eller venner som sitter og drikker sammen og så eskalerer det til drap.»

«Hva er neste gruppe?» spurte Anette.

«Det vil jeg si er planlagte drap som er begått uten følelser. For eksempel bestilt gjengdrap eller drap begått i vinnings hensikt. Kjennetegnet er at de ikke er preget av akutt raseri eller sjalusi.»

«Og den tredje kategorien?» spurte Tønnesen.

«Det er psykisk sykdom. Drap begått i psykose når vrangforestillinger tar over for fornuften. Når den typen gjerningsmenn blir psykotiske, og spesielt hvis de er paranoide og dermed føler seg forfulgt, kan det bli fatalt», sa Bodil.

Anette nikket. «Jeg har vært bort i noen av de drapene. Det som ofte er vanskelig å forstå i slike saker er at vrangforestillingene er helt ulogiske for oss, men gir mening for gjerningsmannen der og da.»

«Det kan jeg skrive under på», sa Norling. «Vi ser det på åstedet. Gjerningsmannens ulogiske og fragmenterte tankegang setter ofte preg på gjerningsstedet, som blir etterlatt uten forsøk på å skjule forbrytelsen.»

«Den type drap synes jeg er de mest utfordrende å etterforske», sa Bodil. «De er så psykotiske at det er uklart om de forstår hva de har gjort. Men når det er sagt, så er affekt, psykiske lidelser og planlagte drap bare tre av utallige veier til drap. Det finnes mange andre årsaker også, som seksualdrap, hevn eller drap begått i selvforsvar.»

Tønnesen nikket. «Jeg er enig i det. Det er ingen entydig forklaring på drap, og det er mange veier til drap. De inngår i et komplisert veinett der veier skilles, krysser nye veier og løper sammen igjen, og det gjør dem umulige å kartlegge nøyaktig.»

«En kan vel si at hvert drap har sin egen unike historie, og man kan ikke si noe generelt om hva som fører til et drap», sa Bodil.

Tønnesen smilte. «Da er vi tilbake til mitt opprinnelige spørsmål. Hva tror vi er motivet her?»

«Viktimologien vil fortelle oss det», sa Bodil. «Vi må rett og slett bli bedre kjent med offeret.»

Tønnesen lukket permen og reiste seg. «Sett i gang, Lien. Gjør jobben din.»

Oppe på kontoret satte Bodil seg ved pc-en.

«Når blir første avhør?» spurte Vanessa som hadde stoppet i døråpningen.

«Klokken elleve kommer Åshild Lekne og deretter ekskjæresten, Abraham Fjotland. Han kommer klokken ett.»

Vanessa så på klokken. «Den er bare halv ti. Hva gjør vi i mellomtiden?»

«Se om du finner Edin Sakseide. Vi må prate med ham også. Vi vet for lite om Signe Flåtten», sa Bodil.

Vanessa nikket. «Jeg henter ham.»

Da Vanessa var forsvunnet, hentet Bodil opp obduksjonsrapporten på Flåtten. Hun så det var Hugo Foss som hadde vært patolog og Tiril Grov hadde vært toksikolog. Da visste hun at det var gjort grundig arbeid. Dødsårsaken var et skudd som var gått rett gjennom hodet og ut venstre tinning. På grunn av mangel på vinkel på skuddet mente Hugo at det ikke var henne selv som hadde skutt. Den toksikologiske rapporten avdekket at Flåtten hadde inntatt kokain. Sannsynligvis gjennom nesen siden de var funnet spor av kokain der. Bodil lente seg tilbake. Sett i lys av at noen ringte og meldte om dødsfallet på Signes telefon, undret hun seg på hvordan Armin Dragović og politiadvokaten kunne ha kommet fram til selvmord. Det virket noe … ‘tilforlatelig’ var vel ordet Tønnesen hadde brukt. ‘Besynderlig’ syntes Bodil var et ord som passet bedre. Troverdig syntes hun ikke det var. Hun skulle til å bla videre i rapporten, da Vanessa kom inn på kontoret sammen med en mann i trettiårene i full uniform.

«Dette er Edin Sakseide», sa Vanessa.

Bodil reiste seg og strakk fram hånden. Den høye og kraftige politimannen møtte håndtrykket hennes og smilte. Han hadde et pent smil, syntes Bodil, som nådde opp til øynene.

«Vi setter oss der», sa hun og pekte på det lille konferansebordet med fire stoler.

«Jeg henter kaffe til oss», sa Vanessa. Hun så på politimannen som nikket.

«Ja takk.»

«Er du på vakt?» spurte Bodil.

«Ja, vi skulle akkurat til å kjøre ut», sa Sakseide.

«Vi?» sa Bodil spørrende.

«Makkeren og jeg. Vi skulle ut på en runde», sa Sakseide.

«Partneren din er …?» spurte Bodil.

«Elin Johnsen», sa Sakseide.

Bodil lente seg tilbake da Vanessa kom inn med tre krus med kaffe. Hun plasserte dem på bordet og satte seg.

«Du vet hvorfor du er her?» spurte Bodil og så på politimannen.

«Jeg regner med at det har med Signes død å gjøre», sa Sakseide.

«Du visste det?» spurte Vanessa.

«Ja. Jeg fikk vite det med en gang. Det er jo tragisk, men jeg er ikke overrasket. Hun skeiet kraftig ut da vi ble skilt. Både med alkohol og dop. Jeg er bare glad vi ikke fikk barn.»

«Dere giftet dere i …?» spurte Bodil.

«I 2017, og vi ble skilt i 2021», sa Sakseide med en bitter tone i stemmen.

«Kan jeg spørre hvorfor dere ble skilt?» spurte Bodil. «Det er ikke av nysgjerrighet, men for å bli bedre kjent med Signe.»

«I mars 2020 ble det arrangert et seminar over tre dager fra fredag til søndag i Haugesund. Der var Signe med. Under det seminaret gikk hun til sengs med en kollega.»

«Det fant du ut?» spurte Vanessa.

«Ja.»

«Men det var i 2020. Dere ble først skilt i 2021», sa Bodil.

Politimannen lot blikket gli over skuldrene til Bodil og ut vinduet. Han gjorde en grimase. «Hadde det bare vært det engangstilfellet, så kunne vi nok ordnet opp i det, men hun fortsatte å treffe mannen. Det kom til en konfrontasjon rundt juletider og i januar flyttet Signe ut. Hun hadde da, uten at jeg visste det, søkt om overflytting til Bjørnafjorden politistasjon.» Nå var det tydelig å høre bitterheten i stemmen til Sakseide.

«Men hun sluttet i politiet», sa Bodil.

«Ja. Det viste seg jo at mannen var gift og ønsket å forbli gift.» Sakseide ristet på hodet. «Herregud så dum Signe var. Hun trodde mannen skulle skille seg og gifte seg med henne. I stedet utnyttet han henne bare.»

«Dette var en politimann?» spurte Vanessa.

«Ja. Han var overordnet henne og kunne mistet jobben sin på grunn av det forholdet», sa Sakseide.

«Vet du hvem det var?» spurte Bodil.

«Ja.»

«Hvem?» spurte Bodil.

Sakseide sukket og ristet svakt på hodet. «Det spiller ingen rolle nå. Hele karrieren hans kan bli ødelagt. Jeg vil ikke være skyld i det. Varslere er ikke populære på bruket, og det vil likevel ikke endre på noe. Nå er jo Signe død.»

«Du er jo tydelig bitter på mannen. Noe som er forståelig når han ødela ekteskapet ditt. Hvorfor tar du slike hensyn?» spurte Vanessa.

«Det er ikke så enkelt», sa Sakseide.

«Ikke så enkelt», gjentok Bodil. «Selv om dere er kollega så behøver dere jo ikke omgås privat»

«Jo, det er det jeg gjør. Jeg treffer ham noen ganger privat», sa Sakseide. Ansiktet hans var blitt uttrykksløst.

«Men det behøver du jo ikke. Du bestemmer selv hvem du vil omgås og ikke», sa Bodil.

Et blekt smil dukket opp på leppene til Sakseide. «Kjenner du bakgrunnen min?»

Bodil ristet på hodet.

«Jeg er muslim og kommer egentlig fra Bosnia. Jeg kom til Norge som flyktning i 1993. Da var jeg to år. Begge mine foreldre var drept, men Røde Kors reddet meg og fikk meg til Norge. Da ble jeg adoptert av mine nåværende foreldre. Mitt opprinnelige etternavn er Kulenović.»

«Men hva har det med saken å gjøre?» spurte Vanessa.

«Siden jeg ble voksen har jeg vært medlem i Det Islamske Fellesskap Bosnia-Herzegovina. Menigheten tilhører sunni-retningen, som jeg, og fremholder både religiøse og kulturelle aspekter fra Bosnia og Herzegovina. Der er jeg minst tre ganger i uken. Det er så viktig for meg at jeg vil ikke gjøre noe som gjør at jeg blir stengt ute. Mannen som Signe hadde et forhold til er også medlem der. Medlemmer som ikke følger reglene, blir bortvist», sa Sakseide.

«Hvor holder de til?» spurte Bodil.

«Tidligere holdt menigheten til på Kokstad, men har siden flyttet til Kronstad. De har lokaler i Fabrikkgaten 7a.»

«Du er klar over at den mannen er en sterk moduskandidat», sa Vanessa.

«Det er utenkelig at det kan være ham», sa Sakseide.

«Vi må likevel ha navnet», sa Bodil.

Sakseide ristet svakt på hodet. «Jeg må tenke på det. Jeg vil snakke med en advokat også. Jeg vil vite hvilke rettigheter jeg har.»

«Vi kan selvfølgelig ikke tvinge deg, men jeg synes absolutt at du skal tenke på det», sa Bodil.

Sakseide nikket.

«Men hva kan du fortelle om din ekskone?» spurte Bodil.

Sakseide sukket og tok en slurk av kaffen. «Vi traff hverandre første gang på politiskolen. Det var i 2013. Jeg kom inn på Politihøyskolen ved tredje forsøk, Signe kom inn ved første forsøk. Da var hun tjue år og jeg var tjueto. Vi var sammen en kort stund, men det fløt ut i ingen ting. Signe har alltid vært litt … søkende. Hun likte spenning og å prøve ut nye ting. Også mannfolk. Da jeg var ferdig i 2016 endte jeg opp her i Bergen, og det samme gjorde Signe. Vi begynte å treffes igjen og vi giftet oss i 2017.»

«Utenom dette forholdet med den andre mannen, så var det ikke noe spesielt med din ekskone?» spurte Vanessa.

Sakseide nølte. «Det er merkelig hvordan ting dukker opp. Jeg har fått vite ting i etterkant som overrasket meg. Blant annet at Signe både sniffet narkotika og hadde seg med flere menn.» Sakseide ristet på hodet. «Husker dere en Stian Hagen, som ble drept i 2024?»

Bodil nikket. «Ja. Det var vi som hadde saken.»

«I 2020 hadde Signe et kort forhold til ham og det var da hun begynte å sniffe kokain. Hun var i kretsen rundt ham. Jeg hadde ikke peiling på hva som foregikk.» Sakseide smilte. «Til å begynne med tok jeg det tungt, men etter hvert som jeg har fått vite mer, er jeg bare glad til at vi ble skilt før det kom barn.»

«Men bortsett fra at hun likte menn og sniffet kokain, hva kan du ellers si? Hvis det viser seg å være drap, hva kan du tenke deg motivet er?» spurte Bodil.

«At hun sannsynligvis har lurt en eller annen, eller gått bak ryggen hans. Det hadde vært typisk Signe. Hun var ikke å stole på», sa Sakseide.

«Så du mener det må være sjalusi eller sinne?» spurte Vanessa.

«Ja.»

«Hun hadde pistol?» sa Bodil.

«Hun hadde tre pistoler utenom tjenestepistolen. Eller rettere sagt to pistoler og en revolver. Hun likte våpen og sto i skytterklubb. Hun var ofte og skjøt», sa Sakseide.

«Vet du hvilke pistoler hun hadde?» spurte Bodil.

«Ja. Hun hadde en Beretta tjueto kaliber, en Arex Delta 2, ni millimeter og en revolver, Smith og Wesson .38 Special.»

Bodil så på Vanessa. «Kan du huske at det sto noe i rapporten om en ekstra pistol og en revolver?»

«Nei.»

«Når så du de våpnene sist?» spurte Bodil.

Sakseide smilte. «I 2021. Da hun pakket og flyttet.»

«Har dere hatt noen kontakt i det siste?» spurte Vanessa.

«Nei. Det er faktisk flere år siden jeg snakket med henne sist», sa Sakseide.

«Vet du hvem som var partneren hennes da hun arbeidet her før 2021?» spurte Bodil.

«Ja. Det var Else Brun. Hun er etterforsker i sedelighetsavdelingen nå.»

«Har du gjort deg noen tanker om hvem det kan være som har skutt henne?» spurte Vanessa. «Du er jo politimann og vant til å tenke i den retning.»

Sakseide nølte. «Ja. Jeg har gjort meg noen tanker.»

«Hvem da?» spurte Bodil.

«Siden det bare er mistanke som jeg ikke kan bevise, vil jeg holde det for meg selv. Ellers blir det bare sladder.»

«Hvorfor mistenker du denne personen?» spurte Bodil.

«På grunn av omstendighetene», sa Sakseide.

«Er det samme person som innledet et forhold til henne?» spurte Bodil.

«Jeg vil ikke si noe på nåværende tidspunkt. Skulle det dukke opp beviser som bekrefter min mistanke, vil du få beskjed.»

Bodil så på ringfingeren til Sakseide. «Ingen ring. Du har ikke giftet deg igjen?»

Sakseide ristet på hodet. «Jeg ble ganske rystet over Signe. Det frister meg ikke å gå inn i et nytt forhold. Ikke ennå i alle fall. Jeg foretrekker faktisk å leve alene. Det er mye enklere.»

«Det er også et valg», sa Bodil og så på Vanessa. «Har du noen flere spørsmål?»

«Ikke for øyeblikket.»

«Et siste rutinespørsmål til slutt», sa Bodil. «Hvor var du lørdag fjerde april mellom ni og tolv om natten?»

Sakseide fikk noen rynker i pannen mens han tenkte seg om. «Da tror jeg at jeg hadde kveldsvakt eller nattevakt. Jeg skal sjekke det.»

Bodil nikket og la fra seg pennen. «Gjør det og gi oss en tilbakemelding.»

Da Sakseide var gått, slo Bodil nummeret til Norling.

«Snakk, Lien», sa sjefen for krimteknikerne da han svarte.

«Er dere på vei til huset til Flåtten?» spurte Bodil.

«I morgen», sa Norling.

«Husk å lete etter en pistol av merke Arex Delta 2 og en Smith og Wesson .38 Special. Jeg kan ikke se at de er nevnt i rapporten fra Os.»

«Ok», sa Norling.

«Et spørsmål, Knut. Vet du hvor mange muslimer vi har i rekkene våre her på stasjonen i Bergen?»

Det ble stille i andre enden. «Det var et merkelig spørsmål til å komme fra deg», sa Norling til slutt.

«Det er ikke noen baktanker med spørsmålet. Vet du hvor mange?» gjentok Bodil.

«Nå vet jeg ikke tallet i dag, men sist jeg hadde en viss innsikt, var det tolv stykker. Sju menn og fem kvinner.»

«Har du navnene?» spurte Bodil.

«Ikke på stående fot, men jeg kan vel lage en liste», sa Norling.

«Vil du gjøre det for meg», sa Bodil.

«Da må du gi meg noen dager. Jeg har ikke tid nå», sa Norling.

«Ikke noe stress. Ta den tiden du trenger», sa Bodil.

